Qari tal-jum Salm: 105 (106), 3-4.35-36.37 u 40 L-Evanġelju: Mk 7, 24-30 F'dak iż-żmien, Ġesù mar fl-inħawi tal-belt ta' Tir. Daħal joqgħod f'dar, u ried li ħadd ma jsir jaf. Iżda ma setax ikun li jinħeba, għax malajr semgħet bih waħda mara li kellha lil bintha maħkuma minn spirtu ħażin, u marret tinxteħet f'riġlejh. Issa din il-mara kienet Griega, Sirofeniċja min-nisel tagħha. Bdiet mela titolbu biex ikeċċi x-xitan minn ġo bintha. U hu qalilha: "L-ewwel ħa jixbgħu l-ulied, għax mhux sewwa tieħu l-ħobż tal-ulied u tixħtu lill-ġriewi". Iżda hi weġbitu u qaltlu: "Hekk hu, Mulej; imma taħt il-mejda l-ġriewi wkoll jieklu l-frak mill-ħobż tat-tfal". Imbagħad qalilha: "Għal din il-kelma li għedt, mur, ix-xitan ħareġ minn bintek". U xħin marret id-dar, sabet it-tifla mimduda, u x-xitan kien ħareġ minnha.
L-Evanġelju tal-jum: 13 ta' Frar